ToekomsVenster: Vat hande in die gemeente | Maroela Media
Ons oriënteer ons met die oog op die jaar wat soos 'n skoon bladsy voor ons lê. Vandag wil ek die belang van die samekoms van die gemeente as een van die belangrike aspekte van 2017 se op-weg-wees voorstel.
Sommige mense beleef hul geloof in alternatiewe vorme van geloofsverkeer, kleingroepe, en so meer. Hoofsaak is dat daar tyd gegee sal word (Sondae veral) waar saam met medegelowiges en in die teenwoordigheid van God geluister en meegedoen sal word aan die verkondiging van sy Woord.
Die horisontale en vertikale asse van die kruis veronderstel geloofsverkeer met die God van hemel en aarde en ook met mekaar as medegeloofsgenote, pelgrimsreisigers op pad na die ewigheid saam met God.
Hoe moet dit dan wees, broers? Elke keer as julle bymekaarkom, het elkeen gewoonlik 'n bydrae om te lewer: 'n psalm, 'n onderwysing, 'n openbaring, 'n ongewone taal of klank, 'n uitleg daarvan. Sorg dan dat alles tot opbou van die gemeente verloop. – 1 Korintiërs 14:26
Dis duidelik dat Paulus 'n gereelde saamwees van gelowiges veronderstel.
Elkeen kom met 'n bydrae om te lewer. Daar het voorbereiding vir die erediens plaasgevind het. Daar is verwagting en geloof.
Dis 'n geloofsdissipline, geloofsritmes van die geloofslewe, een van die karaktertrekke van 'n kind van die Here, naamlik dat hy saam met medegelowiges God se teenwoordigheid opsoek, waardeer en vier, so ook doelbewuste geloofsgemeenskap op horisontale en vertikale as. Pak dit in jou 2017-tas en wees getrou aan jou voorneme.
Ons gaan die Here se Woord, die Bybel met ons saamdra en gereeld bid. Ons gaan tyd met Hom deurbring en liefdeswerk verrig. Ons gaan die erediens besoek en saam met ander toegerus word vir 'n uitdagende wêreld en lewe.
Gedagte vir die dag: Hoe kies ek reg?
Wonderlik om dit te hoor. Kom ons doen dit elkeen in ons gemeentes – reik uit na mekaar – vergeet die klein verskille/geskille en werk saam in dieselfde wingerd tot Sy eer.